ddrg/super_eurlex huggingface dataset:
Det Økonomiske og Sociale Udvalgs udtalelse om »Kommissionens forslag til Rådets direktiv om ændring af direktiv 92/79/EØF om indbyrdes tilnærmelse af cigaretafgifterne, af direktiv 92/80/EØF om indbyrdes tilnærmelse af afgifterne på andre former for forarbejdet tobak end cigaretter, og af direktiv 95/59/EF om forbrugsbeskatning af forarbejdet tobak bortset fra omsætningsafgift« () (98/C 410/01)

Rådet for Den Europæiske Union besluttede den 3. juli 1998 under henvisning til EF-traktatens artikel 99 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Økonomiske, Finansielle og Monetære Spørgsmål, som udpegede Philip Noordwal til ordfører.

Det Økonomiske og Sociale Udvalg besluttede på sin 358. plenarforsamling af 13., 14. og 15. oktober 1998, mødet den 15. oktober 1998, at udpege Philip H. Noordwal til hovedordfører og vedtog med 91 stemmer for, 1 imod og 4 hverken for eller imod følgende udtalelse.

1. Resumé af Kommissionens forslag

1.1. Formålet med direktivforslaget er at foretage nogle tekniske ændringer i grunddirektiverne om afgifter på cigaretter (92/79/EØF), på andre former for forarbejdet tobak (92/80/EØF) og om forbrugsbeskatning af forarbejdet tobak bortset fra omsætningsafgift (95/79/EF).

1.2. Specielt sigter direktivforslaget på at give medlemsstaterne større smidighed til at tilpasse virkningen af mindstepunktafgiften, som for cigaretter i den mest efterspurgte prisklasse ikke må være lavere end 57 % af detailsalgsprisen. Det skal navnlig fremme fastsættelsen af detailpriser, hvori der tages højde for inflationen og for provenumæssige krav.

1.3. Desuden er det formålet at tilpasse niveauet for mindstepunktafgifterne på cigarer og cigarillos samt anden røgtobak for at tage højde for inflationen (mindstesatserne fastsættes til respektive 5 % af detailsalgsprisen for cigarer og cigarillos, 30 % for tobak til rulning af cigaretter og 20 % for pibetobak, medens mindstebeløbene fastsættes til respektive 9, 24 og 18 ecu pr. kg og fra 1. januar 2001 10, 25 og 19 ecu pr. kg).

1.4. Afgifterne skal tages op til revision hvert femte år, mod hidtil hvert andet år.

2. ØSU's bemærkninger

2.1. ØSU konstaterer, at de ændringer, Kommissionen foreslår til grunddirektiverne om tilnærmelse af afgifterne på forarbejdet tobak overvejende er af teknisk art.

2.2. Der foreslås ingen grundlæggende ændringer af afgiftsstrukturen for tobak.

2.3. Justeringerne tager i al væsentlighed sigte på at forbedre det indre markeds funktionsmåde og at gøre det muligt for medlemsstaterne at forvalte deres punktafgifter på cigaretter og anden røgtobak på en sådan måde, at hensynet til de offentlige budgetter, til folkesundheden og til svigbekæmpelse er tilgodeset.

2.4. Det Økonomiske og Sociale Udvalg godkender derfor direktivforslaget.

Bruxelles, den 15. oktober 1998.

Beatrice RANGONI MACHIAVELLI

Formand for Det Økonomiske og Sociale Udvalg

() EFT C 203 af 30.6.1998, s. 16.
Det Økonomiske og Sociale Udvalgs udtalelse om:

- "Kommissionens forslag til Rådets forordning om ændring og berigtigelse af forordning (EF) nr. 2200/96 om den fælles markedsordning for frugt og grøntsager", og

- "Kommissionens forslag til Rådets forordning om ændring af forordning (EF) nr. 2202/96 om en støtteordning for producenter af visse citrusfrugter"

(1999/C 116/08)

Rådet for Den Europæiske Union besluttede den 18. december 1998 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om de ovennævnte emner.

Det forberedende arbejde henvistes til ØSU's Sektion for Landbrug, Udvikling af Landdistrikterne og Miljø, som udpegede José Bento Gonçalves til ordfører. Sektionen vedtog sin udtalelse den 5. februar 1999.

Det Økonomiske og Sociale Udvalg vedtog på sin 361. plenarforsamling af 24.-25. februar 1999, mødet den 24. februar 1999, følgende udtalelse med 63 stemmer for og 5 hverken for eller imod.

1. Indledning

1.1. Ovennævnte to forslag til forordning er i alt væsentligt en følge af Rådets (landbrugsministrene) konklusioner fra den 22.-26. juni 1998. Det første forslag omfatter endvidere to redaktionelle eller tekniske forbedringer, der skal ses i lyset af de indhøstede erfaringer af den fælles markedsordning for friske frugter og grøntsager.

2. Generelle bemærkninger

2.1. Direkte salg

2.1.1. ØSU sætter spørgsmålstegn ved de foreslåede ændringers konsekvenser for producentorganisationernes funktionsmåde og økonomi i det øjeblik, hvor deres medlemmer får mulighed for at sælge direkte til forbrugerne uden for bedriften.

2.1.2. Kommissionen kommer ikke ind på, hvorledes producenternes direkte salg til forbrugerne skal kontrolleres.

2.2. Gratis uddeling

2.2.1. ØSU mener, at producentorganisationerne rent faktisk bør kompenseres for alle transport-, sorterings- og emballeringsomkostninger i forbindelse med gratis uddeling af produkter, der er tilbagekøbt fra markedet.

3. Særlige bemærkninger

3.1. "Kommissionens forslag til Rådets forordning om ændring og berigtigelse af forordning (EF) nr. 2200/96 om den fælles markedsordning for frugt og grøntsager"

3.1.1. Artikel 11, stk. 1, litra c) nr. 3), første led

3.1.1.1. ØSU foreslår at lade den nuværende formulering af teksten stå uændret.

3.1.1.2. ØSU kan kun acceptere den foreslåede ændring, hvis det fremgår klart af teksten, at producentens salg uden om organisationen under ingen omstændigheder kan overstige 25 % af hans produktion.

3.2. "Kommissionens forslag til Rådets forordning om ændring af forordning (EF) nr. 2202/96 om en støtteordning for producenter af visse citrusfrugter"

3.2.1. ØSU godkender Kommissionens forslag.

4. Konklusion

4.1. ØSU godkender de fremsatte forslag, forudsat at Kommissionen tager hensyn til ovennævnte bemærkninger.

Bruxelles, den 24. februar 1999.

Beatrice RANGONI MACHIAVELLI

Formand for

Det Økonomiske og Sociale Udvalg
Det Økonomiske og Sociale Udvalgs udtalelse om "Kommissionens forslag til Rådets forordning (EF) om ændring af forordning (EØF) nr. 1442/88 om ydelse for produktionsårene 1988/1989 til 1998/1999 af præmier for endelig nedlæggelse af vinarealer"

(1999/C 138/13)

Rådet for Den Europæiske Union besluttede den 24. marts 1999 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det Økonomiske og Sociale Udvalg besluttede at overdrage det forberedende arbejde til Jean-Claude Sabin som hovedordfører.

Det Økonomiske og Sociale Udvalg vedtog på sin 362. plenarforsamling af 24.-25. marts 1999, mødet den 24. marts 1999, følgende udtalelse med 57 stemmer for og 1 stemme hverken for eller imod.

1. Kommissionens forslag går ud på at forlænge fristen for indgivelse af ansøgninger om tildeling af præmie for endelig nedlæggelse af vinarealer, jf. artikel 4, stk. 1, i forordning (EØF) nr. 1442/88 om præmier for endelig nedlæggelse, fra den 31. december 1998 til den 31. marts 1999.

2. Dette forslag har vinavlerne ventet på med længsel af flere grunde:

- den normale rydningsperiode ligger mellem høstens afslutning i november og den nye vækstperiode i april,

- den nationale franske støtte er blevet ydet til endelig nedlæggelse af vinarealer i Charentes ved dekret af 14. december 1998. Af tekniske grunde har vinavlerne brug for en passende tid til at træffe beslutning om og gennemføre rydning. Forlængelse af fristen for indgivelse af ansøgninger er nødvendig, så meget desto mere som modtagelse af den franske støtte er betinget af ydelse af EU-præmien.

3. Da de budgetmæssige omkostninger ved dette forslag er yderst begrænsede, og i betragtning af krisen i cognac-sektoren godkender ØSU Kommissionens forslag.

Bruxelles, den 24. marts 1999.

Beatrice RANGONI MACHIAVELLI

Formand for

Det Økonomiske og Sociale Udvalg
Det Økonomiske og Sociale Udvalgs udtalelse om "Kommissionens forslag til Rådets forordning (EF) om anden ændring af forordning (EF) nr. 850/98 af 30. marts 1998 om bevarelse af fiskeressourcerne gennem tekniske foranstaltninger til beskyttelse af unge marine organismer"(1)

(1999/C 138/08)

Rådet for Den Europæiske Union besluttede den 23. marts 1999 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det Økonomiske og Sociale Udvalg udpegede Eduardo Chagas til at forberede udtalelsen som hovedordfører.

Det Økonomiske og Sociale Udvalg vedtog på sin 362. plenarforsamling af 24.-25. marts 1999, mødet den 24. marts 1999, følgende udtalelse med 60 stemmer for, 4 imod og 10 hverken for eller imod.

1. Indledning

1.1. Med forordning (EF) 850/98 vedtog Rådet tekniske foranstaltninger til beskyttelse af unge marine organismer.

1.2. Ifølge disse bestemmelser skulle der senest den 4. maj 1999 vedtages foranstaltninger til supplering af reglerne om brug af kombinationer af maskestørrelser.

1.3. Det foreliggende forslag til forordning ændrer disse regler i forordning (EF) nr 850/98 og indfører nye bestemmelser for at lette kontrollen, idet brug af logbog gøres obligatorisk, for så vidt angår de pågældende foranstaltninger og grænseoverskridende fiskeri.

2. Generelle bemærkninger

2.1. ØSU godkender det foreliggende forslag til forordning.

2.2. ØSU understreger, at politikken for ressourcebevarelse er en forudsætning for at sikre en normal udvikling af fiskeriaktiviteterne i en sektor, som gerne skulle være rentabel og konkurrencedygtig.

2.3. Skal de tekniske foranstaltninger til bevarelse af fiskeressourcerne være effektive, må de være enkle, gennemførlige, kontrollerbare og om muligt passende afprøvet i samarbejde med erhvervet.

2.4. ØSU har tidligere henstillet, at de tekniske bevarelsesforanstaltninger baseres på den videnskabelige og teknologiske udvikling, og har derfor slået til lyd for en forbedring af forskningen i fangstteknikker, ikke blot for at få et bedre kendskab til de nuværende systemer, men især også for at undersøge muligheden for at anvende mere selektive fangstredskaber, hvor man undgår tilbagesmidning og fangst af ungfisk.

2.5. Det fremhæves endvidere, at politikken for ressourcebevarelse og -forvaltning samt det sæt instrumenter, den består af, kun giver mening, hvis gældende regler overholdes. Det er derfor yderst vigtigt at få en dialog herom med medlemsstaternes myndigheder og fiskerierhvervet. Kontrollen spiller i den sammenhæng en fundamental rolle og må være effektiv og anvendes ensartet i EU.

2.6. ØSU tvivler på, at fiskerne under deres arbejde kan anvende bestemmelserne i stk. 4, litra b, artikel 4, som nu foreslås omformuleret. Der sættes også spørgsmålstegn ved, om der i praksis kan føres kontrol med overholdelse af de pågældende bestemmelser.

Bruxelles, den 24. marts 1999.

Beatrice RANGONI MACHIAVELLI

Formand for

Det Økonomiske og Sociale Udvalg

(1) EFT C 11 af 15.1.1999, s. 9.
Det Økonomiske og Sociale Udvalgs udtalelse om "Kommissionens forslag til Rådets forordning (EF) om den fælles markedsordning for sukker (kodificeret udgave)"

(1999/C 138/06)

Rådet for Den Europæiske Union besluttede den 22. marts 1999 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug, Udvikling af Landdistrikterne og Miljø, som udpegede Rudolf Strasser til ordfører. Sektionen vedtog sin udtalelse den 2. marts 1999.

Det Økonomiske og Sociale Udvalg vedtog på sin 362. plenarforsamling af 24.-25. marts 1999, mødet den 24. marts 1999, følgende udtalelse med 96 stemmer for og 6 hverken for eller imod.

1. Kommissionens forslag til kodificering af den fælles markedsordning for sukker er udarbejdet på grundlag af en forudgående konsolidering af forordning (EØF) nr. 1785/81 samt ændringsretsakterne hertil. Den nye forordning træder i stedet for de forskellige forordninger, som kodifikationen angår.

2. ØSU bifalder Kommissionens forslag, da kodificeringen imødekommer behovet for en overskuelig og klar fællesskabsret. En undersøgelse af teksten har vist, at Kommissionens forslag ikke indebærer indholdsmæssige ændringer, men blot de formelle ændringer, der kræves af selve kodifikationen.

3. I teksten optræder der tryk- og oversættelsesfejl og andre fejl, som virker meningsforstyrrende. ØSU anmoder Kommissionen om at gennemgå teksten for sådanne fejl og rette op på dem.

Bruxelles, den 24. marts 1999.

Beatrice RANGONI MACHIAVELLI

Formand for

Det Økonomiske og Sociale Udvalg
Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets direktiv om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne (kodificeret version)"

(1999/C 258/03)

Rådet for Den Europæiske Union besluttede den 17. maj 1999 under henvisning til EF-traktatens artikel 95 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug, Udvikling af Landdistrikterne og Miljø, som udpegede Johannes M. Jaschick til ordfører uden studiegruppe. Sektionen vedtog sin udtalelse den 1. juni 1999.

Det Økonomiske og Sociale Udvalg vedtog på sin 365. plenarforsamling af 7.-8. juli 1999, mødet den 7. juli 1999, følgende udtalelse med 98 stemmer for, 1 imod og 4 hverken for eller imod.

1. Dette kodificeringsforslag er udarbejdet på grundlag af en forudgående konsolidering af teksten til Rådets direktiv 79/112/EØF af 18. december 1978 om tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne levnedsmidler samt ændringsretsakterne hertil. Det nye direktiv træder i stedet for de forskellige direktiver, som kodifikationen angår.

2. Det Økonomiske og Sociale Udvalg hilser Kommissionens forslag velkommen, eftersom kodifikationen opfylder kravet om, at fællesskabsretten skal forenkles og gøres klarere for borgerne. En gennemgang af teksten har vist, at Kommissionens forslag ikke indeholder nogen indholdsmæssige, men kun formelle ændringer, som har været nødvendige i forbindelse med kodifikationen.

Bruxelles, den 7. juli 1999.

Beatrice RANGONI MACHIAVELLI

Formand for

Det Økonomiske og Sociale Udvalg
Det Økonomiske og Sociale Udvalgs udtalelse om "Kommissionens forslag til Rådets forordning om tredje ændring af forordning (EF) nr. 850/98 af 30. marts 1998 om bevarelse af fiskeressourcerne gennem tekniske foranstaltninger til beskyttelse af unge marine organismer"

(1999/C 209/08)

Rådet for Den Europæiske Union besluttede den 28. april 1999 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det Økonomiske og Sociale Udvalg besluttede at overdrage det forberedende arbejde til Eduardo Chagas som hovedordfører.

Det Økonomiske og Sociale Udvalg vedtog på sin 364. plenarforsamling af 26. og 27. maj 1999, mødet den 26. maj 1999, enstemmigt følgende udtalelse.

1. Indledning

1.1. Med forordning (EF) 850/98(1) vedtog Rådet tekniske foranstaltninger til beskyttelse af unge marine organismer.

1.2. Efter at forordningen var vedtaget og offentliggjort, viste det sig, at den ikke tog højde for visse aspekter, som Kommissionen var blevet gjort bekendt med.

1.3. Det foreliggende forslag til forordning ændrer forordning (EF) nr. 850/98 på disse punkter.

2. Generelle bemærkninger

2.1. ØSU godkender forslaget til forordning.

2.2. Forslaget tager sigte på at rette op på nogle mangler og tage højde for visse nye forhold, der ikke blev taget hensyn til i forordning (EF) nr. 850/98.

2.3. Der er tale om en ganske normal tilpasning af tekniske foranstaltninger, som skal sikre det bedst mulige kompromis mellem den ideelle tekniske foranstaltning og de reelle vilkår for fiskeriet.

Bruxelles, den 26. maj 1999.

Beatrice RANGONI MACHIAVELLI

Formand for

Det Økonomiske og Sociale Udvalg

(1) EFT L 125 af 27.4.1998.
Det Økonomiske og Sociale Udvalgs udtalelse om "Rådets beslutning om markedsføring og indgift af bovin somatotropin (BST) og om ophævelse af beslutning 90/218/EØF"

(2000/C 51/22)

Rådet for Den Europæiske Union besluttede den 9. november 1999 under henvisning til traktatens artikel 37 at anmode om Det Økonomiske og Sociale Udvalgs udtalelse om det ovennævnte emne.

Det Økonomiske og Sociale Udvalg overdrog det forberedende arbejde til Leif E. Nielsen som hovedordfører.

Det Økonomiske og Sociale Udvalg vedtog på sin 368. plenarforsamling, mødet den 9. december 1999, med 46 stemmer for og 2 hverken for eller imod, følgende udtalelse.

1. Baggrund

1.1. Siden 1990 har det været pålagt medlemsstaterne, at der ikke på deres område meddeles tilladelse til at markedsføre eller på nogen måde indgive malkekøer bovin somatotropin (BST)(1). Dette moratorium udløber med udgangen af 1999.

1.2. Under henvisning til protokollen om dyrebeskyttelse, som er knyttet til traktaten, den europæiske konvention om beskyttelse af dyr, der holdes til landbrugsformål, og en rapport af 10. marts 1999 fra Den Videnskabelige Komité for Dyrs Sundhed og Trivsel foreslår Kommissionen et permanent forbud fra 1. januar 2000 mod tilladelse til at markedsføre eller på nogen måde indgive malkekøer bovin somatotropin (BST). Virksomheder, som køber, producerer eller markedsfører BST-stoffer, skal føre registre over mængder m.v., som på anmodning skal stilles til rådighed for myndighederne. Beslutningen berører ikke medlemsstaternes produktion og import af BST bestemt for eksport til tredjelande.

1.3. Kommissionen påpeger bl.a., at det hverken videnskabeligt eller erfaringsmæssigt er godtgjort, at BST ikke er skadeligt for dyrets sundhed eller velfærd. Det er derimod påvist, at BST kan have negativ effekt med hensyn til klinisk mastitis, klov- og benlidelser, reproduktionsevnen samt reaktioner på injektionsstedet. Udover at lidelserne kan være smertefulde for dyrene, er der risiko for smitte til andet kvæg og dermed dårligere sundhedstilstand i hele besætningen.

2. ØSU's bemærkninger

2.1. ØSU kan fuldt og helt tilslutte sig Komissionens forslag om et forbud mod anvendelse af BST samt Kommissionens begrundelse herfor. Imidlertid mener ØSU, at Kommissionen mere præcist bør angive graden af skade på dyrets sundhed som anført i den videnskabelige rapport.

Bruxelles, den 9. december 1999.

Beatrice RANGONI MACHIAVELLI

Formand for

Det Økonomiske og Sociale Udvalg

(1) Rådets beslutning 90/218/EØF (EFT L 116 af 8.5.1990, s. 27), senest ændret ved beslutning 94/936/EF (EFT L 366 af 31.12.1994, s. 19).
Det Økonomiske og Sociale Udvalgs udtalelse om "Kommissionens forslag til Rådets direktiv om ændring af direktiv 70/524/EØF om tilsætningsstoffer til foderstoffer"

(2000/C 51/07)

Rådet for Den Europæiske Union besluttede den 10. september 1999 under henvisning til EF-traktatens artikel 37 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug, Udvikling af Landdistrikterne og Miljø, som udpegede John Donnelly til ordfører. Sektionen vedtog sin udtalelse den 15. november 1999.

Det Økonomiske og Sociale Udvalg vedtog på sin 368. plenarforsamling af 8. og 9. december 1999, mødet den 8. december 1999, med 111 stemmer for, 1 imod og 1 hverken for eller imod følgende udtalelse.

1. Indledning

1.1. Ved Rådets direktiv 70/524/EØF af 23. november 1970 om tilsætningsstoffer til foderstoffer, som ændret ved direktiv 96/51/EF, indføres der for visse tilsætningsstoffer (antibiotika, coccidiostatika og andre medicinske stoffer samt vækstfremmende stoffer) en ordning, i henhold til hvilken Kommissionen under visse omstændigheder skal udskifte de bestående tilladelser.

1.2. Imidlertid er der intet retsgrundlag for udskiftning af de tilladelser, der blev givet før den 1. januar 1988 (bortset fra fodnoten i bilag B, kapitel I i bilaget til direktiv 70/524/EØF ændret ved direktiv 96/51/EF).

1.3. Hvis det foreliggende forslag ikke vedtages, vil alle tilsætningsstoffer, som er blevet tilladt før den 1. januar 1988 og vurderet efter lavere standarder end dem, der blev anvendt efter januar 1988, forblive i handlen, og det samme ville gælde kopiprodukterne. Derimod vil det være forbudt at markedsføre kopiprodukter af stoffer, der blev tilladt efter januar 1988 på grundlag af højere krav, hvor tilladelsen "knyttes til en person, der er ansvarlig for markedsføringen".

1.4. Dette har medført en usammenhængende ordning, som er i modstrid med lovgiverens hensigt. Den foreslåede ændring sigter mod at genoprette en konsekvent retssituation, som kan sikre, at disse udskiftninger kan finde sted på samme tid for alle de pågældende tilsætningsstoffer uafhængigt af den dato, hvor de blev tilladt.

2. Særlige bemærkninger

2.1. ØSU er enig i Kommissionens forslag, som retter op på en juridisk uregelmæssighed og sikrer, at der anvendes samme høje standarder især med hensyn til produktsikkerhed ved vurderingen af højteknologiske tilsætningsstoffer. Forslaget fremmer desuden ligebehandling af alle berørte stoffer.

Bruxelles, den 8. december 1999.

Beatrice RANGONI MACHIAVELLI

Formand for

Det Økonomiske og Sociale Udvalg
Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets direktiv om ændring af direktiv 95/2/EF om andre tilsætningsstoffer til levnedsmidler end farvestoffer og sødestoffer"

(2000/C 51/06)

Rådet for Den Europæiske Union besluttede den 6. oktober 1999 under henvisning til EF-traktatens artikel 95 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug, Udvikling af Landdistrikterne og Miljø, som udpegede Clive Wilkinson til ordfører. Sektionen vedtog sin udtalelse den 15. november 1999.

Det Økonomiske og Sociale Udvalg vedtog på den 368. plenarforsamling af 8.-9. december 1999, mødet den 8. december, med 102 stemmer for, 1 imod og 4 hverken for eller imod, følgende udtalelse.

1. Indledning

1.1. Direktiv 95/2/EF bygger på princippet om en positivliste. Det indeholder en liste over godkendte tilsætningsstoffer til levnedsmidler, en liste over de levnedsmidler, hvori de må anvendes, og anvendelsesbetingelserne. Denne ordning sikrer gennemsigtighed og levnedsmiddelsikkerhed og garanterer dermed fri handel med levnedsmidler i hele EU.

1.2. Tilsætningsstoffer, der ikke figurerer på listen, må ikke anvendes i levnedsmidler. En medlemsstat kan dog godkende anvendelsen af nye tilsætningsstoffer inden for sine egne grænser for en periode på 2 år. Hvis Kommissionen i løbet af denne periode foreslår, at de pågældende tilsætningsstoffer godkendes på EU-plan, forlænges godkendelsen for yderligere 18 måneder af hensyn til de nødvendige lovændringer.

1.3. Den foreslåede ændring er den tredje til det oprindelige direktiv 95/2/EF. Den omfatter både nye tilsætningsstoffer og ny anvendelse af nogle tilsætningsstoffer, der allerede er godkendt.

2. Bemærkninger

2.1. ØSU bemærker, at nogle af de stoffer, der er dækket af denne ændring, kan anvendes som andet end tilsætningsstoffer, men dem tages der ikke stilling til i denne udtalelse.

2.2. ØSU bemærker tillige, at Kommissionen allerede har vurderet de tekniske behov for alle de foreslåede tilsætningsstoffer. Den Videnskabelige Komité for Levnedsmidler har undersøgt levnedsmiddelsikkerheden og fastsat en acceptabel daglig indtagelse (ADI), som er tilfredsstillende for de foreslåede anvendelser.

2.3. ØSU støtter derfor forslaget.

Bruxelles, den 8. december 1999.

Beatrice RANGONI MACHIAVELLI

Formand for

Det Økonomiske og Sociale Udvalg